ས་པོ་ཡིན་པའི་ཕྱིར། རྡོའི་རྩར་ཨུཏྤལ་སྐྱེ་བ་བཞིན། ཞེས་རྡོ་རྒྱུན་ལྡན་ནོ། །ཚུལ་གསུམ་འགོད་ཚུལ་འདིའི་སྦྱོར་བ་ཤིན་ཏུ་ལེགས་ཤིང་རྟོགས་དཀའ་བ་ཞིག་སྟེ་ཐུན་མོང་དུ་འགྱུར་རོ། །རྟག་ལྟ་སྡེ་བཞིའི་འདོད་ཚུལ་སོགས་ཁྱད་པར་འཕགས་བསྟོད་བཞིན་ལས། འགོག་ཚུལ་ནི། ད་ལྟར་གྱི་ཤེས་པ་མི་རྟག་པར་སྣང་བ་ཆོས་ཅན། གྲངས་ཅན་ནམ་སེར་སྐྱས་བདག་ཤེས་རིགས་ལྡན་པར་བརྟགས་པ་དང་ད་ལྟའི་ཤེས་པ་གང་རུང་གི་ཟླ་དང་བཅས་པ་ཡིན་ཏེ། ནམ་མཁའ་མིན་པའི་དངོས་པོ་ཡིན་པའི་ཕྱིར། གློག་གི་རྩར་ད་ལྟའི་ཤེས་པ་བཞག་པ་བཞིན་ནོ། །ཡང་། བུམ་པ་ཆོས་ཅན་བྱེ་བྲག་པའམ་གཟེགས་ཟན་པས་བདག་བེམ་པོར་བརྟགས་པ་དང་བུམ་པ་གང་རུང་གི་ཟླ་དང་བཅས་པ་ཡིན་ཏེ། སེམས་པ་མིན་པའི་དངོས་པོ་ཡིན་པའི་ཕྱིར། ཤིང་གི་རྩར་བུམ་པ་བཞག་པ་བཞིན་ནོ། །ཡང་། མྱུ་གུ་འཇིག་སྡོང་པོའི་དབྱིབས་སྐྱེ་བ་ཆོས་ཅན། གཅེར་བུས་ལུས་ཚད་བཞིན་སྲོག་རྟག་པ་ཞུམ་རྒྱས་སུ་འདོད་པ་དང་། མྱུ་གུ་འཇིག་སྡོང་དབྱིབས་སྐྱེ་བ་གང་རུང་གི་ཟླ་དང་བཅས་པ་ཡིན་ཏེ་གནམ་ལྕགས་ཀྱི་རྡོ་ལ་རི་མོ་བྲིས་པ་མིན་པའི་དངོས་པོ་ཡིན་པའི་ཕྱིར། ཆུའི་དབུ་བ་ཆུང་ངུ་འཇིག་ཆེན་པོར་སྐྱེ་བའི་མི་རྟག་པའི་རྩར་མྱུ་གུ་འཇིག་སྡོང་དབྱིབས་སྐྱེ་བ་བཞག་པ་བཞིན་ནོ། །ཡང་། ས་ལའི་ས་བོན་ཆོས་ཅན། ཁྱབ་འཇུག་པའམ་བྲམ་ཟེས། འགྲོ་བའི་རྒྱུ་སྐྱེས་བུ་རྟག་པར་འདོད་པ་དང་། ས་བོན་མི་རྟག་པ་གང་རུང་གི་ཟླ་དང་བཅས་པ་ཡིན་ཏེ། ཁྱབ་འཇུག་གི་ཕ་དངོས་མེད་ཉིད་དེ་མིན་པ་རྒྱུ་མིན་པ་མིན་པའི་ཕྱིར། སེར་པོར་འགྱུར་བའི་ལོ་མ་སྔོན་པོའི་རྩར་ས་བོན་བཞག་པ་བཞིན་ནོ། །རྣམ་སྨིན་གྱི་འབྲས་བུར་གྱུར་པའི་ཕན་ཡོན་ནི། ངན་སོང་གསུམ་གྱི་སྡུག་བསྔལ་འདྲེན་པར་མཛད་པས་དེ་གསུམ་དུ་མི་སྐྱེ་ཞིང་མཐོ་རིས་ཀྱི་བདེ་བ་རྩོལ་བའོ། །བྱེད་པའི་འབྲས་བུར་གྱུར་པའི་ཕན་ཡོན་ལ་བཞི་ལས། རྟེན་དུ་འགྱུར་བར་བྱེད་པ་ནི། བསྟན་པ་ལས། ལས་ནི་བྱང་ཆུབ་ཀྱི་སེམས་ཀྱི་ལྗོན་ཤིང་སྐྱེ་བའི་རྩ་བར་གྱུར་པ་དང་། ཐར་པའི་གྲོང་ཁྱེར་ཆེན་པོའི་སྒོར་གྱུར་པ་དང་། བསྙེན་གནས་ལ་སོགས་པའི་སྡོམ་པ་ཐམས་ཅད་ཀྱི་རྟེན་བྱེད་པའོ། །ཞེས་གསུངས་པ་བཞིན་བསྙེན་གནས་སོགས་སོ་ཐར་རིགས་བརྒྱད་དང་། བྱང་སེམས་ཀྱི་སྡོམ་པ་དང་ཐར་པའི་སྒོ་འབྱེད་པའི་རྟེན་སྐྱབས་འགྲོ་ཁོ་ནའོ། །བར་ཆད་མེད་པར་བྱེད་པ་ནི། འཇིགས་ཆེན་བརྒྱད་དང་། བདུད་དང་བདུད་རིས་ཀྱི་འབྱུང་པོའི་བར་ཆད་ཀྱིས་མི་ཚུགས་ལ་བསྟན་ལ་དགའ་བའི་ལྷས་སྲུང་སྐྱོབ་བྱེད་པའོ། །ནད་ཉུང་བར་བྱེད་པ་ནི། ནང་འབྱུང་འཁྲུགས་པ་དང་། ཕྱིའི་འགོ་ནད་སེལ་བའོ། །ཚེ་རིང་བར་བྱེད་པ་ནི་ཚེ་དང་ལས་དང་བསོད་ནམས་ལ་སྟོབས་བསྐྱེད་དེ་ཡུན་རིང་གནས་ཤིང་འཆི་བའི་ཚེའང་འཁྲུལ་སྣང་སོགས་མེད་ཅིང་ཡིད་དགའ་བ་དང་དཀོན་མཆོག་གསུམ་གྱི་སྣང་བ་དང་མི་འབྲལ་ཞིང་སྙིང་རྗེ་སོགས་དགེ་སེམས་ཀྱི་དུས་བྱེད་པའོ། །བྲལ་བའི་འབྲས་བུར་གྱུར་བའི་ཕན་ཡོན་ནི། ལམ་གསུམ་གྱིས་བསྡུས་པའི་འཁོར་བ་སྡུག་བསྔལ་པའི་འཁོར་བ་སྡུག་བསྔལ་གྱི་རང་བཞིན་ཉོན་མོངས་པའི་སྒྲིབ་པའམ་ཤེས་བྱའི་སྒྲིབ་པ་གཉིས་པོ་འབྱང་བའོ། །བདག་པོའི་འབྲས་བུར་གྱུར་པའི་ཕན་ཡོན་ནི། །བདེན་བཞི་འཕགས་ལམ་ཡན་ལག་བརྒྱད་བྱང་ཆུབ་ཀྱི་ཡན་ལན་བདུན་སོགས་ལ་སྦྱོར་བར་མཛད་པས་ཚོགས་གཉིས་རྫོགས་པར་རང་རྒྱུད་ལ་སོགས་པ་རྒྱུ་མ་ཚང་བ་མེད་པ་ལས་འབྲས་བུ་ལྷག་བཅས་ལྷག་མེད་ཀྱི་མྱང་འདས་གཉིས་དང་སངས་རྒྱས་སྐུ་གསུམ་ཐོབ་པའོ། །དེའང་ཐེག་ཆེན་གྱིས་སྤྲུལ་སྐུ་ལྷག་བཅས། ཆོས་ལོངས་གཉིས་ལྷག་མེད་དུ་བཞེད་དོ། །ལྔ་པ་སྐྱབས་འགྲོ་མི་ཉམས་པར་བྱེད་པ་བསླབ་བྱ་ནི། བསྟན་པ་ལས། བསླབ་པ་ནི་ཐུན་མོང་དང་ཐུན་མོང་མ་ཡིན་པ་སྟེ་བླ་མའི་ཞལ་སྔ་ནས་ཤེས་པར་འགྱུར་རོ། །ཞེས་གསུངས་པ་ལྟར། ཐུན་མོང་མ་ཡིན་པ་སྐྱབས་གསུམ་སོ་སོའི་བསླབ་བྱ་དང་། ཐུན་མོང་གི་བསླབ་བྱ་བཤད་པ་གཉིས་ལས། དང་པོ་ལའང་། རྩ་བའི་བསླབ་བྱ་གསུམ་སོ་སོར་དང་། ཡན་ལག་གི་བསླབ་བྱ་གསུམ་སོ་སོར་བཤད་པ་གཉིས་ཀྱི། དང་པོ་ལ་གསུམ་ལས། སངས་རྒྱས་ཀྱི་རྩ་བའི་བསླབ་བྱ་ནི། དགག་བྱ་གནོད་སྦྱིན། འགོག་ཚུལ་སྐྱབས་སུ་མི་བརྟེན་གུས་པས་ཕྱག་མི་འཚལ་ལོ། །ཆོས་ཀྱི་རྩ་བའི་བསླབ་བྱ་ནི། དགག་གཞི་སེམས་ཅན་ཐམས་ཅད་ལ། དགག་བྱ་ལུས་ངག་གི་མི་དགེ་བདུན་གྱི་འཚེ་བ་དང་། ཡིད་ཀྱི་གནོད་སེམས་འགོག་ཚུལ་རིམ་པ་བཞིན་འཚེ་བ་སྤང་བ་དང་། བརྩེ་བའི་སྙིང་རྗེ་བསྐྱེད་དོ། །ལོག་ལྟ་མི་བགྲངས་པ་ནི་སྐྱབས་འགྲོའི་གཏོང་རྒྱུ་ཡིན་པས་ཏེ། ཀུན་མཁྱེན་ཆེན་པོས། གཏོང་རྒྱུ་བཏགས་པ་ཁས་ལེན་འདས་པ་དང་། །མཚན་ཉིད་པ་ནི་ལོག་ལྟ་སྐྱེས་པས་གཏོང་། །ཞེས་སོ། །བརྣབ་སེམས་ནི་བསྡམ་བྱའི་ཉེས་པའོ། །དགེ་འདུན་གྱི་རྩ་བའི་བསླབ་བྱ་ནི། དགག་གཞི་བདག་དང་གཞན་གྱི་ཡུལ། དགག་བྱ་སྡིག་པ་ཅན་གྱི་གང་ཟག་སྟེ། འདི་ལ་གཉིས། ཆོས་སྒོར་ཞུགས་པ་དང་། ཆོས་སྒོར་མ་ཞུགས་པའི་སྡིག་པ་ཅན་ནོ། །དང་པོ་ལའང་གཉིས་ཏེ། ཕྱི་རོལ་པའི་ཆོས་ལ་ཞུགས་པ་དང་། ནང་པའི་ཆོས་ལ་ཞུགས་པའི་སྡིག་ཅན་ནོ། །དང་པོ་ནི་ཏལྐ་སྡེ་ལྔའོ། །གཉིས་པ་ལའང་གཉིས་ཏེ། ལུང་གི་ཆོས་ལོག་པར་སྤྱོད་པ་དང་། རྟོགས་པའི་ཆོས་ལོག་པར་སྤྱོད་པ་གཉིས་ཀྱི། དང་པོ་ནི། སྡེ་སྣོད་གསུམ་གྱི་ཚིག་དཀྲུགས་པའོ། །གཉིས་པ་ནི། ཉོན་མོངས་རྣམ་རྟོག་མ་སྤངས་པར་འགོག་བདེན་སྟོང་ཉིད་ཡོད་པར་རློམ་པ་དང་། ལམ་བདེན་ལྟ་སྒོམ་སྤྱོད་གསུམ་ཕྱིན་ཅི་ལོག་ཏུ་སྤྱོད་པ་འདུལ་རྫུ་འདུལ་ལོག་སོགས་སོ། །ཆོས་སྒོར་མ་ཞུགས་པའི་སྡིག་ཅན་ཀྱང་གཉིས་ཏེ། ཆོས་ཀྱི་མིང་ཁས་མི་ལེན་ཅིང་། །སྟོན་པ་ཐ་དད་པ་ཁས་ལེན་པའི་ལུགས་དང་། ཆོས་མ་ཡིན་པ་ལ་གནས་པའི་སྐྱེ་བོའོ། །དང་པོ་ནི། ཀླ་ཀློ་སྟག་གཟིག་པ་སྟེ་འདྲེ་གདོན་ལྷའི་གཟུགས་སུ་འཆོས་པ་དང་། ཤི་གཤེད་གཤིན་པོའི་གཟུགས་སུ་རྫུར་འཇུག་པ་དང་། སེམས་ཅན་གསོད་པའི་དམར་མཆོད་སོགས་བྱེད་པ་སྟེ་ཞང་ཞུང་དང་བོད་དུ་དར་བའོ། །གཉིས་པ་ནི། སྡོམ་མིན་ལ་དང་། བར་མའི་སྡིག་པར་གནས་པའོ། །དེ་དག་འགོག་ཚུལ་ལ། དང་པོ་རྣམས་ནི་ཚུལ་འདི་ཤེས་པས་ཁེགས་ཏེ་མཁས་པ་དང་། གྲུབ་པའི་མངོན་ཤེས་དང་། རྫུ་འཕྲུལ་དང་། ནུས་སྟོབས་ཆེ་བ་དང་། སྐྱེ་བོ་ཕལ་པར་ཐམས་ཅད་མཁྱེན་པ་ཡིན་པའི་གུས་པ་དང་། ཐམས་ཅད་མཁྱེན་པ་ཐམས་ཅད་མཁྱེན་པ་མིན་པར་ལྟ་བ་དང་། བླ་མའི་ཞབས་ཏོག་ཡུན་རིང་སྒྲུབ་པ་དང་། རིགས་རྒྱུད་དམ་གདུང་མཐོ་བ་ནི་དགེ་སློང་ལེགས་པའི་སྐར་མ་ལ་ཡོད་པ་ཡིན་ཏེ་རིམ་པར་སྡེ་སྣོད་བཅུ་གཉིས་བཤད་པ་སངས་རྒྱས་ལས་ཁོ་མཁས་པར་རློམ་པ་དང་། སྔོན་གྱི་སྐྱེ་རབས་འགའམ་མ་འོངས་ལུང་སྟོན་པའམ་ཡི་དྭགས་སུ་སྐྱེས་པའི་གཅེར་བུ་བསྡུག་བསྔལ་འགྱུར་མཐོང་ནས་ལྷན་ཅིག་གཏམ་སྨྲ་བ་དང་། ནམ་མཁའ་ལ་བྱ་ལྟར་འཕུར་བས་དཀོན་བརྩེགས་ལས། དགེ་སློང་སྐར་བཟང་ནམ་མཁའ་ལ་འགྲོ་བ་ལ་ལྟོས་ཤིག །ཅེས་གསུངས་པ་དང་། མུ་སྟེགས་སྟོང་ཚར་བཅད་ནས་ནང་པར་བཀོད་པ་དང་། གཅེར་བུ་བ་སྡུག་བསྔལ་འགྱུར་གསོན་ཚེ་ཐམས་ཅད་མཁྱེན་པར་འཇོག་པ་དང་། བཅོམ་ལྡན་འདས་གླེན་རྨོངས་སུ་རྩི་བ་དང་། ལོ་ཉི་ཤུ་རྩ་བཞིར་སངས་རྒྱས་ཀྱི་ཉེ་གནས་བྱས་པ་དང་། བཅོམ་ལྡན་འདས་ཀྱི་སྐུ་མཆེད་དུ་གྱུར་པ་ལྟ་བུ་དེ་རྣམས་ལ་ཡང་ཡོན་ཏན་ལྟར་སྣང་བ་ཅི་ཡོད་ཀྱང་སྙིང་པོ་མེད་པར་ཤེས་ནས་ཡིད་དགའ་བ་བྱས་ནས་དང་། ལུས་ངག་གིས་བག་ཕེབས་ནས་འགྲོགས་པ་མིན་ནོ། །གཉིས་པ་རྣམས་ནི་ཡིད་དང་ལུས་ངག་གིས་དེ་བཞིན་མི་འགྲོགས་པས་འགོགས་པའོ། །དགག་པའི་བསླབ་བྱ་གསུམ་དེ་རྩ་བ་ཡིན་ཡན་ལག་མིན་པའི་མུའོ། །གཉིས་པ་ཡན་ལག་གི་བསླབ་བྱ་གསུམ་སོ་སོར་བཤད་པ་ལའང་གསུམ་ལས། སངས་རྒྱས་ལ་སྐྱབས་སུ་སོང་བའི་ཡན་ལག་གི་བསླབ་བྱ་ནི། གང་ལ་གུས་པ་སྒྲུབ་ན་སྐུ་གཟུགས་ཚིགས་བཅད་ལྷན་པ་སེར་པོ་བཏབ་པ་ལའོ། །གང་གིས་ན་དད་མོས་སོ། །ཚུལ་ཇི་ལྟར་ན་སྟོན་པར་བརྟགས་པས་སོ། །ཆོས་ལ་སོང་བའི་ཡན་ལག་གི་ནི། གང་ལ་ན་བདེ་བར་གཤེགས་པའི་ཞལ་གསུངས་ཐེག་རིམ་དགུའི་ཆོས་མཐའ་དག་གདུལ་བྱ་ཐ་དད་དང་། ཐར་འདོད་རེ་རེའི་རྟོག་པའི་སྤྲོས་པ་རིམ་པར་གཅོད་བྱེད་ཀྱི་ལམ་མཆོག་ཏུ་གྱུར་པ་ལའོ། །ཚུལ་ཇི་ལྟར་ན་རྒྱ་གར་དུ་ཉན་ཐོས་ཁོ་ནའི་ལུགས་བཟུང་ནས་ཐེག་ཆེན་གྱི་ཆོས་སྐུར་འདེབས་ཀྱིས་སྤོང་བ་ཡོད་ཀྱང་བོད་འདིར་ཐེག་དམན་དུ་ཁས་ལེན་པ་ལྟ་ཞོག །ཐེག་ཆེན་སེམས་ཙམ་གྱི་གྲུབ་མཐའ་ཡིན་པར་ཁས་མི་ལེན་ཅིང་དབུ་མ་ཆེན་པོ་དང་སྔགས་ཀྱི་ཆོས་རློམ་སེམས་ཀྱི་རྒྱུར་གྱུར་ཏེ། གང་ཟག་རང་བློར་མི་ཤོང་བའི་བཀའ་བསྟན་ཚད་མར་གྱུར་བའི་མདོ་རྒྱུད་མང་པོ་སྐུར་འདེབས་ཀྱིས་སྤོང་བ་ནི། བཞི་བརྒྱ་པ་ལས། སེམས་ཅན་རློམ་པ་ཅན་མིན་དཀོན། །རློམ་ཅན་སྙིང་རྗེ་ལྡན་པ་མེད། །དེས་ན་སྣང་བ་ནས་སྣང་བར། །འགྲོ་བ་ཤིན་ཏུ་རྙེད་དཀར་གསུངས། །ཞེས་གསུངས་ན། སོ་སྐྱེ་རྟོག་སྐྱོན་ཅན་གྱི་རྗེས་སུ་འབྲངས་ཏེ་མ་རྟོགས་ཕྱོགས་རྟོགས་ལོག་རྟོགས་ཀྱིས་སྐུར་བ་མི་གདབ་པར་ཤེས་རབ་གསུམ་གྱིས་གུས་པས་སྤྱི་བོར་བླང་བའོ། །དགེ་འདུན་ལ་སོང་བའི་ནི། གང་ལ་ན་སྤྱིར་མཐོ་རིས་དང་ངན་སོང་གི་འགྲོ་བ་གཉིས་སམ། ཆོས་ཞུགས་ཚུལ་ལྡན་དང་ཚུལ་འཆལ་གཉིས་ལྟ་བུ་གང་ཟག་དག་མ་དག་ལའོ། །ཚུལ་ཇི་ལྟར་ན། དམ་པ་བྱང་ཆུབ་སེམས་དཔའ་ལ་སོགས་འཕགས་པའི་དགེ་འདུན་མ་ངེས་པའི་ཕུང་པོར་གནས་པ་ཡིན་པ་བལྟ་བར་བྱ་སྟེ་མ་དག་པ་ངན་སོང་ལས་བྱང་ཆུབ་སེམས་དཔའ་ཁྱིའི་སྐྱེ་བ་བཞེས་པ་ཞིག་གིས་རྟའི་ཤིང་རྟ་ལ་དགའ་བའི་རྒྱལ་པོ་བཏུལ་བར་སློབ་དཔོན་ཟླ་གྲགས་ཀྱིས་བཞི་བརྒྱ་པའི་འགྲེལ་དུ་བཀོད་པ་ལྟར་རོ། །སྒྲུབ་པའི་བསླབ་བྱ་གསུམ་དེ་ཡན་ལག་ཡིན་རྩ་བ་མིན་པའི་མུས་བསྡུས་སོ། །གཉིས་པ་ཐུན་མོང་གི་བསླབ་བྱ་བཤད་པ་ནི། གྲངས་ལྔ་ལས་ལུས་སྲོག་ཕྱིར་ཡང་གསུམ་མི་སྤང་བ་འདིའི་བཟློག་ཕྱོགས་ནི་སྐྱབས་སྡོམ་གཏོང་བྱེད་དུ་ངེས་ཤིང་། དུས་འདིར་རྐྱེན་རྣམས་ཅི་བྱུང་ཡང་མགོན་སྐྱབས་གཞན་དུ་བཙལ་བ་མིན་པའི་བཟློག་ཟླ་ཡང་གཏོང་བྱེད་ཡིན་པ་བྱུང་བའི་སྐྱོན་ནི། བསྟན་པ་ལས། ཉེས་དམིགས་ནི་གཉིས་ཏེ་སྐྱབས་ཉམས་པའམ། མི་ཤེས་པའོ། །སྤངས་པའམ་ཉམས་པ་ནི་ཇི་སྐད་དུ་ཟླ་གྲངས་ཀྱི་ཞལ་སྔ་ནས། རྟེན་གྱི་དམ་པས་བླངས་ནས་ནི། །སླར་ཡང་དམན་ལ་བསྟན་གྱུར་ན། །ཉེས་བཅས་ཕྱོགས་ལ་གནས་པས་ན། །དེ་ན་དམ་པས་བཞད་གད་འགྱུར། ཞེས་གསུངས་ཏེ་མཚོན་པ་ཙམ་མོ། །ཞེས་གསུངས་པ་ཉེས་དམིགས་གཉིས་ནི། སྐྱབས་ཀྱི་མཆོག་སྤངས་ཏེ་འཇིག་རྟེན་པའི་ལྷ་སོགས་དམན་པ་སྐྱབས་སུ་བཙལ་ན་སྐྱབས་ཉམས་པའོ། །དམན་པ་དེ་དག་ལ་ཟག་མེད་ཀྱི་ཡོན་ཏན་དང་བྲལ་བ་སྒྲིབ་པའི་སྐྱོན་མང་པོ་དང་བཅས་པས་སྐྱབས་མི་ནུས་པའི་ཁར་གནོད་པ་དང་སྡིག་པ་སྐྱེད་ཅིང་། སྐྱོབ་པའི་ཐབས་ཡང་དག་པ་སྒྲུབ་ཚུལ་མ་རྨོངས་པས་མི་ཤེས་པའོ། །ཆེ་བའི་ཡོན་ཏན་རྟག་ཏུ་དྲན་པ་དང་། ཟས་དག་གིས་རྟག་ཏུ་མཆོད་པ་དང་། དབང་རབ་ཀྱི་ཆུ་བོའི་རྒྱུན་བཞིན་རྒྱུན་གྱི་སྐྱབས་འགྲོ་བརྗོད་པར་བྱ་དགོས་པ་དང་། འབྲིང་གི་དུས་དྲུག་བརྗོད་པའི་རྒྱུན་གྱི་ཚུལ་ལ་མི་འདའ་བ་དང་། ཐ་མས་དུས་གསུམ་སོགས་བརྗོད་པའི་རྒྱུན་གྱི་ཚུལ་ལ་གནས་དགོས་ཤིང་། རྒྱུན་དུ་གཞན་ལའང་སྐྱབས་འགྲོ་བྱེད་པའི་སྐུལ་མ་གདབ་དགོས་སོ། །ལྔ་པོ་དེའི་དང་པོ་གཉིས་རྩ་བ་དང་གསུམ་ཡན་ལག་ཏུ་འགྱུར་བས་རྩ་བ་ཡན་ལག་གཉིས་ཀའི་བསླབ་བྱ་ཡིན་པའི་མུའོ། །དྲུག་པ་སྐྱབས་སྡོམ་རང་རྒྱུད་ལ་ཆོ་གས་བླང་བའི་ཚུལ་ནི། བསྟན་པ་ལས། ཚུལ་ནི་སྐྱབས་སུ་འགྲོ་བའི་ཆོ་ག་ཡིན་ཏེ། དེ་ནི་བླ་མ་ལ་ཞུ་བར་བྱའོ། །ཞེས་གསུངས་པའི་ཆོ་ག་ལ་མ་ཐོབ་པ་གསར་དུ་ལེན་ཚུལ། ཐོབ་ཟིན་ཡང་ཡང་ལེན་ཚུལ་གཉིས་ཀྱི། སྔ་མ་ལ། དང་པོ་གསར་དུ་རང་སྟོབས་ཀྱི་ཤེས་པས་ལེན་པ་དང་། གཞན་སྟོབས་ཀྱི་བྱ་བས་ལེན་པ་ན། སྦྱོར་བ་ཚོགས་བསགས་པ། དངོས་གཞི་སྐྱབས་སུ་འགྲོ་བ། མཇུག་ཡིད་དམ་དངོས་སུ་ཐབས་ལེགས་བྱ་བའོ། །ཕྱི་མ་ནི་ཚེ་འདིར་འཇིགས་བརྒྱད་དང་ཚེ་རབས་གཞན་དུ་ངན་སོང་འཁོར་བའི་འཇིགས་པ་རང་གཞན་ལ་འབྱུང་བའི་དོགས་པ་སྐྱེས་པའམ། དངོས་སུ་བྱུང་བའི་ཚེ་རྒྱུ་སྐུལ་བ་ཡིན་པར་ཤེས་པས་སྐྱབས་འགྲོ་བྱེད་པའོ། །སྐྱབས་འགྲོ་དེ་རྒྱུད་ལ་སྐྱེས་པའི་ཚད་ནི་ཇི་ལྟ་བུ་ཞེ་ན། བསྟན་པ་ལས། ཚད་ནི་ཁས་བླངས་པ་དང་། སྐྱབས་བྱེད་པ་དང་། རྣམ་པར་རིག་བྱེད་སྐྱེས་པའོ། །ཞེས་གསུངས་པ་ལྟར། བསམ་པས་སྐྱབས་གནས་སུ་རྟེན་པར་བྱེད་པའི་བློ་སྐྱེ་བའི་རྣམ་འགྱུར་ལུས་ལ་བྱུང་བ་མིག་གིས་རིག་ཅིང་མཐོང་དུ་ཡོད་པ་དང་། བརྗོད་པས་སྐྱབས་སུ་ཁས་བླངས་པའི་ཚིག་གི་ཚོགས་རང་གཞན་གྱི་རྣ་བར་སྒྲའི་རྣམ་པར་རིག་ཅིང་ཐོས་པར་བྱེད་པ་སྟེ། མངོན་མཛོད་རང་འགྲེལ་ལས་ཀྱང་སྐྱབས་སུ་འགྲོ་བའི་མཚན་ཉིད་ཅི་ཞེ་ན། ངག་གི་རྣམ་པར་རིག་བྱེད་དག་ཀྱང་ཡིན་ནོ། །ཞེས་གསུངས་སོ། །དེ་ཡན་གྱིས་སྐྱབས་འགྲོ་བསྟན་པ་ལས་ཇི་སྐད་གསུངས་པའི་སྡོམ་དོན་རྣམས་རྫོགས་པར་ཡན་ལག་དྲུག་པོར་སྦྱར་བ་གྲུབ་ལ་སྡོམ་ནི་བསྟན་པ་ལས། རྟེན་དང་གནས་དང་བསམ་པ་དང་། །དུས་དང་རང་བཞིན་ཚད་དང་ནི། ཚུལ་དག་བསླབ་པ་ངེས་པའི་ཚིག །ལས་དང་དཔེ་དང་དབྱེ་བ་དང་། །ཉེས་དམིགས་དགོས་པ་ཕན་ཡོན་ཏེ། །རྣམ་པ་བཅོ་ལྔ་དག་ཏུ་བརྗོད། །ཅེས་གསུངས་པ་བཞིན་ནོ། །སྨྲས་པ། ཕན་པའི་ཆོས་ཀྱང་དམྱལ་སོགས་འཇིགས་སྟེར་གྱི། །རྙེད་སོགས་གསོག་སྲུང་ཆེད་དུ་བསྟེན་གྱུར་ལས། །སྲིད་འབྱོར་རྫུན་ཆེན་བདེན་བདེན་འདྲར་བྱུང་ཀུན། །ཟ་བྱེད་སྲིན་མོས་བསུ་ཚེའི་འཛུམ་དཀར་བཞིན། །འབྱུང་པོ་མྱུར་སྟོབས་ལྷ་མི་བཙན་ཕྱུག་ཆེའི། །ཝུ་བ་བདག་གཅེས་ཞེན་འཐུག་རླུང་ཅན་རྣམས། །ཆུ་བོ་བཞིར་བྱིངས་བྱིས་གཞན་མཐོ་ལེགས་ཀྱི། །སྐམ་སར་འཁྲིད་ནུས་སྐྱབས་སུ་ཇི་ལྟར་འགྱུར། །དེའི་ཕྱིར་མི་རྟག་སྡུག་བསྔལ་སྲིན་མོའི་ཚང་། །འཁོར་བའི་འཇིགས་ལས་རང་གཞན་བརྒལ་འདོད་ཅིང་། །རྟག་བརྟན་བདེ་སྦྱིན་མཆོག་གསུམ་སྐྱབས་བསྟེན་པར། །བློ་རྩེ་གཉིས་སྤངས་གཅིག་ཏུ་འདྲིལ་བར་རིགས། །བདག་བློ་བྱིས་སྐྱོན་རློམ་སེམས་ཆེ་བས་ནི། །འཕགས་གཞུང་ཚིག་དོན་རང་བཟོས་དཀྲུགས་པའི་སྡིག །ཤེས་རབ་ཆུང་བས་དོན་ཟབ་སྤང་བའི་ཉེས། །མངོན་སུམ་ཡོངས་གཟིགས་རྒྱལ་སྲས་སྤྱན་སྔར་བཤགས། །འདི་ལྟར་བརྩོན་བྱས་བསོད་ནམས་གྱུར་གྱི་སྣང་། །ཟླ་འོད་བས་ཆེས་གསལ་དེས་བདེ་གཤེགས་བསྟན། །ཕྱོགས་བཅུར་འཕེལ་གནས་འགྲོ་ཀུན་མཐོ་རིས་དང་། །ཐར་པའི་རྒྱུ་འབྲས་ཁོ་ནས་འཚོ་བར་ཤོག །ཅེས་པ་འདི་ཡང་དཔལ་གྱི་སེང་གེའི་མིང་